COMISIA EUROPEANĂ Bruxelles, 29.3.2017 COM(2017) 153 final 2017/0069(NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene,

în cadrul Comitetului mixt al SEE, cu privire la o modificare a Protocolului 3 la Acordul privind SEE în ceea ce privește produsele menționate la articolul 8 alineatul (3) litera (b) din acord



EXPUNERE DE MOTIVE 1.CONTEXT •Temeiurile și obiectivele propunerii Proiectul de decizie a Comitetului mixt al SEE (anexat la propunerea de decizie a Consiliului) vizează modificarea Protocolului 3 la Acordul privind Spațiul Economic European (Acordul privind SEE), care stabilește regimul comercial aplicabil anumitor categorii de produse agricole transformate, între Uniunea Europeană, pe de o parte, și țările din SEE (Norvegia, Islanda, Liechtenstein), pe de altă parte. Islanda și Uniunea Europeană reprezentată de Comisia Europeană au convenit să elimine tarifele pentru anumite produse menționate în protocolul respectiv. Aceste concesii se aplică numai produselor originare din Uniunea Europeană și, respectiv, din Islanda. Ar trebui remarcat faptul că Acordul privind SEE se referă doar la originea din SEE. Pentru a se asigura că noile concesiuni se vor aplica numai la nivel bilateral între UE și Islanda, această modificare a Protocolului 3 introduce o trimitere la originea din UE și Islanda, în sensul Convenției regionale cu privire la regulile de origine preferențiale paneuromediteraneene. •Coerența cu dispozițiile deja existente în domeniul de politică vizat Proiectul de decizie contribuie la o mai mare liberalizare și la promovarea comerțului între Uniunea Europeană și Islanda. Acest lucru este în deplină concordanță cu obiectivul Uniunii Europene de a îmbunătăți accesul produselor din UE pe piețele țărilor terțe. Concesiile comerciale bilaterale sunt incluse în Protocolul 2 la Acordul dintre Comunitatea Economică Europeană și Republica Islanda, semnat la 22 iulie 1972 (acordul bilateral de liber schimb). Cu toate acestea, pentru aproape toate produsele enumerate în vechiul protocol bilateral cu Islanda, Protocolul 3 la Acordul privind SEE acordă deja un tratament tarifar mai favorabil și, în temeiul articolului 120 din Acordul privind SEE, Acordul privind SEE prevalează asupra dispozițiilor din acordul bilateral. De asemenea, proiectul de decizie este în concordanță cu obiectivul general al acordului bilateral de liber schimb, acela de a elimina treptat obstacolele din calea cvasitotalității schimburilor lor comerciale. •Coerența cu alte domenii de politică ale Uniunii Liberalizarea progresivă a comerțului cu produse agricole transformate între Uniunea Europeană, pe de o parte, și țările din SEE (Norvegia, Islanda, Liechtenstein), pe de altă parte, este pe deplin în concordanță cu obiectivele Acordului privind SEE care vizează instituirea unui spațiu economic european dinamic și omogen, bazat pe norme comune și condiții egale în materie de concurență. 2.TEMEI JURIDIC, SUBSIDIARITATE ȘI PROPORȚIONALITATE •Temeiul juridic Articolul 2 alineatul (2) din Protocolul 3 la Acordul privind SEE prevede că taxele vamale specificate în anexele la tabelul I din Protocolul 3 la Acordul privind SEE pot fi adaptate de Comitetul mixt al SEE ținând seama de concesii reciproce. Articolul 1 alineatul (3) din Regulamentul (CE) nr. 2894/94 al Consiliului privind normele de punere în aplicare a Acordului privind SEE prevede stabilirea de către Consiliu, pe baza unei propuneri a Comisiei, a poziției care urmează să fie adoptată în numele Uniunii cu privire la astfel de decizii. În cooperare cu SEAE, Comisia prezintă proiectul de decizie a Comitetului mixt al SEE în vederea adoptării de către Consiliu ca poziție a Uniunii. Comisia speră să poată prezenta Comitetului mixt al SEE, în cel mai scurt termen, poziția Uniunii. •Subsidiaritatea (în cazul competențelor neexclusive) Propunerea se referă la politica comercială comună pentru care, în temeiul articolului 3 din TFUE, Uniunea are competențe exclusive. Procesul de modificare a dispozițiilor Protocolului 3 la Acordul privind SEE se realizează în conformitate cu Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European.

•Proporționalitatea În conformitate cu principiul proporționalității, propunerea nu depășește ceea ce este necesar în vederea atingerii obiectivului său: instituirea unui spațiu economic european dinamic și omogen, bazat pe norme comune și condiții egale în materie de concurență. • Alegerea instrumentului În conformitate cu articolul 98 din Acordul privind SEE, instrumentul ales este decizia Comitetului mixt al SEE. Comitetul mixt al SEE asigură punerea efectivă în aplicare a Acordului privind SEE și funcționarea acestuia. În acest sens, ia decizii în cazurile prevăzute de Acordul privind SEE. 3.IMPLICAȚII BUGETARE Propunerea va elimina taxele la import percepute la importul în UE a majorității produselor agricole transformate provenite din Islanda. Impactul asupra veniturilor UE este estimat la – 0,5 milioane EUR pe an. 4.ELEMENTE DIVERSE Proiectul de decizie a Comitetului mixt al SEE, atașat la proiectul de decizie a Consiliului, intră în vigoare de îndată ce au fost efectuate toate notificările prevăzute la articolul 103 alineatul (1) din Acordul privind SEE sau la data intrării în vigoare a Acordului sub forma unui schimb de scrisori între Uniunea Europeană și Islanda privind preferințele comerciale suplimentare pentru produsele agricole, oricare dintre aceste date este mai recentă. Acest acord a fost negociat de către Direcția Generală Agricultură a Comisiei Europene în conformitate cu articolul 19 din Acordul privind SEE.



2017/0069 (NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene,

în cadrul Comitetului mixt al SEE, cu privire la o modificare a Protocolului 3 la Acordul privind SEE în ceea ce privește produsele menționate la articolul 8 alineatul (3) litera (b) din acord CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9), având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European, în special articolul 1 alineatul (3), având în vedere propunerea Comisiei Europene, întrucât: (1)Acordul privind Spațiul Economic European („Acordul privind SEE”) a intrat în vigoare la 1 ianuarie 1994. (2)În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 3 privind produsele menționate la articolul 8 alineatul (3) litera (b) din Acordul privind SEE, care stabilește acordurile comerciale specifice între părțile contractante, aplicabile anumitor produse agricole și anumitor produse agricole transformate.

(3)Articolul 2 alineatul (2) din Protocolul 3 la Acordul privind SEE prevede că taxele vamale specificate în anexele la tabelul I din Protocolul 3 la Acordul privind SEE pot fi adaptate de Comitetul mixt al SEE ținând seama de concesii reciproce. Islanda și Uniunea Europeană au convenit să elimine tarifele pentru anumite produse enumerate în Protocolul 3 la Acordul privind SEE. Aceste concesii se aplică numai produselor originare din Uniunea Europeană și, respectiv, din Islanda, în sensul Convenției regionale cu privire la regulile de origine preferențiale paneuromediteraneene. (4)Protocolul 3 la Acordul privind SEE ar trebui, așadar, modificat în mod corespunzător. (5)Prin urmare, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat, ADOPTĂ PREZENTA DECIZIE: Articolul 1 Poziția care urmează să fie adoptată, în numele Uniunii Europene, în cadrul Comitetului mixt al SEE, în ceea ce privește modificarea propusă a Protocolului 3 la Acordul privind SEE se bazează pe proiectul de decizie a Comitetului mixt al SEE atașat la prezenta decizie. Articolul 2 Prezenta decizie întră în vigoare la data adoptării sale. Adoptată la Bruxelles, Pentru Consiliu, Președintele

FIȘĂ FINANCIARĂ LEGISLATIVĂ PENTRU PROPUNERILE CU IMPLICAȚII BUGETARE STRICT LIMITATE LA VENITURI 1.TITLUL PROPUNERII Decizia Comitetului mixt al SEE de modificare a Protocolului 3 la Acordul privind SEE în ceea ce privește produsele menționate la articolul 8 alineatul (3) litera (b) din acord 2.LINII BUGETARE Capitolul și articolul: 1 2 0 Taxe vamale și alte taxe la care face trimitere articolul 2 alineatul (1) litera (a) din Decizia 2007/436/CE, Euratom Suma înscrisă în buget la capitolul 1 2 0: 20 000,5 milioane EUR (PB 2017)